ไฟเขียว'ฉัตรชัย'นั่งเก้าอี้เอ็มดีธอส.
ครม.มีมติตั้ง "ฉัตรชัย" นั่งเอ็มดี ธอส.แล้ว เผยไตรมาสแรก เอ็นพีแอลแบงก์ยังพุ่งแตะ 5.69%
27 เม.ย. 2559

ครม.มีมติตั้ง "ฉัตรชัย" นั่งเอ็มดี ธอส.แล้ว เผยไตรมาสแรก เอ็นพีแอลแบงก์ยังพุ่งแตะ 5.69%
นายสุรชัย ดนัยตั้งตระกูล ประธานกรรมการธนาคารอาคารสงเคราะห์ (ธอส.) เปิดเผยว่า โครงการบ้านประชารัฐ ล่าสุดยื่นคำขอกู้รวม 26,173 ราย วงเงินกู้ 21,594 ล้านบาท โดยมีลูกค้ายื่นเอกสารเข้ากระบวนการพิจารณาของธนาคาร 1,903 ราย วงเงิน 1,681 ล้านบาท และได้รับอนุมัติสินเชื่อ 413 ล้านบาท
นางไลวรรณ ปองเสงี่ยม รองกรรมการผู้จัดการกลุ่มงานกลยุทธ์องค์กร ธอส. เปิดเผยว่า ไตรมาสแรกปีนี้ธนาคารปล่อย สินเชื่อใหม่ได้ 37,723 ล้านบาท เพิ่มขึ้น 19.20% มีกำไรสุทธิ 2,568 ล้านบาท โดยมียอดสินเชื่อคงค้าง 878,367 ล้านบาท เพิ่มขึ้น 1.80% มีหนี้ที่ไม่ก่อให้เกิดรายได้ (เอ็นพีแอล) จำนวน 49,992 ล้านบาท คิดเป็น 5.69% ของยอดสินเชื่อรวม เพิ่มขึ้นเล็กน้อยจาก ณ สิ้นปี 2558 ที่มีเอ็นพีแอล 5.45% ของสินเชื่อ ขณะที่อัตราส่วน เงินกองทุนต่อสินทรัพย์เสี่ยง (บีไอเอส) อยู่ที่ 16.43% สูงกว่าอัตราเงินกองทุน ขั้นต่ำ 8.50%
รายงานข่าวจากทำเนียบรัฐบาล เปิดเผยว่า คณะรัฐมนตรี (ครม.) ได้มีมติเห็นชอบเมื่อวันที่ 26 เม.ย. แต่งตั้ง นายฉัตรชัย ศิริไล ให้ดำรงตำแหน่งกรรมการ ผู้จัดการ ธอส.